**СТАНОВИЩЕ**

**на проф. дфн Бойка Цигова,**

**член на Научното жури по конкурс за придобиване на академична длъжност „доцент“ по професионално направление 2.1. Филология**

**(Старокорейски език и култура),**

**обявен в ДВ, бр.88/13.11.2015 г.),**

**с кандидат гл. ас., д-р Яна Красимирова Манчева**

Главен асистент, д-р Яна Красимирова Манчева е единствен участник в обявения конкурс за придобиване на академичната длъжност „доцент“.

Комплектът от документи по процедурата на конкурса е пълен и в съответствие с чл. 108 от „Правилника за условията и реда за придобиване на научни степени и заемане на академични длъжности в СУ „Св. Климент Охридски““.

 От 2007 г. Яна Манчева е хоноруван преподавател в специалност Кореистика на СУ „Св. Климент Охридски“. През 2008 г. защитава докторат на тема „Корейска традиционна музикална култура през XV – XVI в“. За главен асистент в специалност Кореистика е избрана през 2009 година. От 2013 г. е координатор и преподавател в Институт Седжонг – София, към Софийски университет „Св. Климент Охридски“.

Научните интереси на Яна Манчева са в областта на традиционната корейска култура и по-конкретно на музикалната култура на Корея.

Повишаване на квалификацията си и като преподавател, и като изследовател тя постига с пет краткосрочни (от един и три месеца) специализации в Република Корея и една в Националната консерватория в Париж по програмата за мобилност на фондация „Сасакава“ (SYLFF Mobility Program).

В сравнение с активната ѝ преподавателска дейност, публикационната ѝ е относително по-скромна като брой на научни трудове, но може да се предположи, че причината за това най-вероятно е стремежът ѝ към качество за сметка на количеството на изследванията. От общо деветте свои публикации, за участието си в настоящия конкурс д-р Яна Манчева е представила 1 монография със заглавие „Ролята на учените в културния и политическия живот на традиционна Корея“ и 2 статии на английски език. Има три индексирани публикации в Националната библиография на Република България, от които 2 статии и дисертация.

В монографията си, освен дефиниране на понятието „образованост“ в традиционна Корея, авторката проследява в систематизиран вид цялостната образователна, управленска и творческа дейност на корейските учени, а като приложение са включени и биографични справки за по-известните сред тях. Изследването е първо по рода си у нас, допринася за по-задълбоченото разбиране на корейската традиционна култура.

Освен в методологични семинари на тема „Методика на преподаването на корейски език на чужденци“ д-р Яна Манчева е участвала и с доклади в шест национални конференции. Изнасяла е публични лекции в редица специализирани семинари, в това число и в 18 СОУ „Уилям Гладстон“ и 138 СОУ „Васил Златарски“ в София.

Д-р Манчева владее корейски, френски, английски и руски език. Редактирала е издания на книги по история на съвременната и класическата корейска литература от български и корейски автори.

**В заключение:** Като имам предвид преподавателските качества, изследователската подготовка и активната популяризаторска дейност на гл. ас. д-р Яна Красимирова Манчева смятам, че нейната кандидатура отговаря на условията на настоящия конкурс и **подкрепям избора ѝ за доцент по професионално направление 2.1. Филология (Старокорейски език и култура).**

****